b'\n_START_ARTICLE_\nInstitutul de Cercet\xc4\x83ri \xc8\x99i Proiect\xc4\x83ri Electrotehnice\n_START_PARAGRAPH_\nIcpe reprezint\xc4\x83 o structur\xc4\x83 complex\xc4\x83 ce acoper\xc4\x83 o gam\xc4\x83 larg\xc4\x83 de activit\xc4\x83\xc8\x9bi inovative, conectate prin profilul ELECTRIC._NEWLINE_A fost \xc3\xaenfiin\xc8\x9bat \xc3\xaen anul 1950, sub numele de Institutul de Cercet\xc4\x83ri Electrotehnice, iar \xc3\xaen anul 1954 a fost transformat \xc3\xaen Institutul de Cercet\xc4\x83ri \xc8\x99i Proiect\xc4\x83ri Electrotehnice, prin unirea cu DPET._NEWLINE_\xc3\x8en decembrie 2007, Autoritatea pentru Valorificarea Activelor Statului (AVAS) a v\xc3\xa2ndut Asocia\xc8\x9biei Salaria\xc8\x9bilor ICPE Bucure\xc8\x99ti, 62,1283% din capitalul social al companiei._NEWLINE_Ceilal\xc8\x9bi ac\xc8\x9bionari ai societ\xc4\x83\xc8\x9bii sunt SIF Muntenia cu 37,6818% \xc8\x99i persoane fizice cu 0,1899%._NEWLINE_Num\xc4\x83r de angaja\xc8\x9bi \xc3\xaen 2007: 395\n_START_SECTION_\nIstoric\n_START_PARAGRAPH_\nICPE  s-a \xc3\xaenfiin\xc8\x9bat \xc3\xaen 1950 \xc8\x99i a fost implicat \xc3\xaen majoritatea proiectelor na\xc8\x9bionale din domeniul electrotehnicii precum electrificarea Rom\xc3\xa2niei (transformatoare, inductivit\xc4\x83\xc8\x9bi,cabluri, siguran\xc8\x9be fuzibile, aparate electrice de comuta\xc8\x9bie, etc.), transportul electric (locomotive, tramvaie, troleibuze, metrou, automobil electric, etc.), ma\xc8\x99ini unelte (servomotoare, traductoare, senzori, etc), surse regenerabile de energie, materiale pentru electrotehnic\xc4\x83 (conductoare, izolante, magnetice, ceramice, pulverulente), industria de petrol \xc8\x99i gaze (ac\xc8\x9bion\xc4\x83ri de mare putere, redresoare, invertoare, filtre, compensatoare, etc), industria cimentului (ac\xc8\x9bion\xc4\x83ri cuptoare rotative, filtre electrostatice, siguran\xc8\x9be fuzibile, etc), circuite hibride, etc._NEWLINE_\xc3\x8en anul 1992, din ICPE s-au desprins 8 societ\xc4\x83\xc8\x9bi comerciale \xc8\x99i anume: ICPE-ACTEL; ICPE-SAERP, ICPE-ELECTROSTATICA; ICPE-ECOENERG; ICPE-Ma\xc8\x99ini Electrice; ICPE-ELECTROCOND TECHNOLOGIES; ICPE-TRAFIL Ia\xc8\x99i \xc8\x99i Eurotest._NEWLINE_\xc3\x8en anul 2000 ia fiin\xc8\x9b\xc4\x83, prin desprinderea din ICPE, societatea comercial\xc4\x83 ICPE Bistri\xc8\x9ba._NEWLINE_Un an mai t\xc3\xa2rziu, \xc3\xaen 2001, tot prin desprinderea din ICPE, se \xc3\xaenfiin\xc8\x9beaz\xc4\x83 Institutul Na\xc8\x9bional INCDIE ICPE-Cercet\xc4\x83ri Avansate._NEWLINE_\xc3\x8en anul 2004, ICPE a dob\xc3\xa2ndit statut de institu\xc8\x9bie de interes strategic.'